b'\n_START_ARTICLE_\nOjos del Salado\n_START_PARAGRAPH_\nOjos del Salado (fulde navn Nevado Ojos del Salado) er en stratovulkan i Andesbjergene beliggende p\xc3\xa5 gr\xc3\xa6nsen mellem Chile og Argentina og er den h\xc3\xb8jeste vulkan i verden med en h\xc3\xb8jde p\xc3\xa5 6.891 meter over havoverfladen. Vulkanen er endvidere det n\xc3\xa6sth\xc3\xb8jeste bjerg p\xc3\xa5 den vestlige halvkugle._NEWLINE_Som f\xc3\xb8lge af beliggenheden t\xc3\xa6t ved Atacama\xc3\xb8rkenen er bjerget meget t\xc3\xb8rt, hvorfor der trods bjergets h\xc3\xb8jde alene er sne p\xc3\xa5 bjergets top i vinterperioden. P\xc3\xa5 trods af de t\xc3\xb8rre klimatiske forhold, er der p\xc3\xa5 den \xc3\xb8stlige side af bjerget i ca. 6.390 meters h\xc3\xb8jde en permanent kraters\xc3\xb8 med en diameter p\xc3\xa5 ca. 100 meter. S\xc3\xb8en anses som den h\xc3\xb8jest beliggende s\xc3\xb8 i verden._NEWLINE_Bjerget blev f\xc3\xb8rste gang besteget i 1937 af Jan Alfred Szczepa\xc5\x84ski og Justyn Wojsznis, der deltog i en Polsk ekspedition i Andesbjergene._NEWLINE_Bjergets navn er en f\xc3\xb8lge af de betydelige koncentrationer af salt, der i form af laguner eller "\xc3\xb8jne" er placeret i bjergets gletsjere.\n_START_SECTION_\nVulkansk aktivitet\n_START_PARAGRAPH_\nDet er omdiskuteret, hvorvidt Ojos del Salado er en "aktiv" vulkan eller ej, hvilket til dels skyldes uenighed om, hvorn\xc3\xa5r en vulkan kan anses som "aktiv". If\xc3\xb8lge Smithsonian Institutions Global Volcanism Program forekom det seneste kendte udbrud for omkring 1300 \xc3\xa5r siden. Der foreligger dog data, der indikerer et mindre udbrud af aske i 1993. Spor af nyere lava indikerer ligeledes, at vulkan kan betegnes som aktiv.'